༈། རི་ཁྲོད་ལོ་མ་གྱོན་མ་རིགས་གསུམ་གྱི་སྒྲུབ་ཐབས་རྗེས་གནང་དང་བཅས་པ་བདུད་རྩིའི་སྤྲིན་མཛེས་ཞེས་བྱ་བ་བཞུགས་སོ། ན་མོ་གུ་ར་བེ། བླ་མ་མཆོག་དང་དབྱེར་མེད་པའི། ། རི་ཁྲོད་ལྷ་མོ་རིགས་གསུམ་ལ། ། བཏུད་ནས་དེ་ཡི་སྒྲུབ་ཐབས་དང་། ། རྗེས་གནང་བདུད་རྩིའི་སྤྲིན་མཛེས་སྤེལ། ། འད་ིལ་གསུམ་སྟེ། སྦྱོར་བ། དངོས་གཞི། རྗེས་སོ། ། དང་པོ་ནི། གནས་དབེན་པར་སྟེགས་ཀྱི་ཁར་རྟེན་གཏོར་དཀར་ཟླུམ་མཐར་རིལ་བུས་བསྐོར་བ་དང་། དེའི་མདུན་དུ་འབུལ་གཏོར། ཆུ་གཉིས་སྔོན་འགྲོའི་ཉེར་སྤྱོད། སློབ་དཔོན་གྱི་མདུན་དུ་རྡོར་དྲིལ། མེ་ཏོག། གུལ་ཡུངས་སོགས་དགོས་པའི་ཡོ་བྱད་དང་། ཉེ་ལོགས་ཅི་རིགས་པར་ལས་ཀྱི་བུམ་པའང་བཤམ་མོ། ། གཉིས་པ་ལ་སློབ་དཔོན་གྱི་བྱ་བ་དང་། སློབ་མ་ལ་བྱ་བ་གཉིས་ལས། དང་པོ་ནི། སྐྱབས་འགྲོ་སེམས་བསྐྱེད་སྔར་ལྟར་དང་། ཚད་མེད་བཞི་བསྒོམས་པས་བསོད་ནམས་ཀྱི་ཚོགས་བསགས། སྭ་བྷཱ་ཝས་ཆོས་ཐམས་ཅད་སྟོང་པར་སྦྱངས་ནས་ཡེ་ཤེས་ཀྱི་ཚོགས་བསགས་ཏེ། སྟོང་པའི་ངང་ལས་རིན་པོ་ཆེ་སྣ་ཚོགས་ཀྱི་རི་བོ་དང་། ལྗོན་ཤིང་སྣ་ཚོགས་ཀྱི་ནགས་ཚལ་དང་། མེ་ཏོག་སྣ་ཚོགས་གཅལ་དུ་བཀྲམ་པའི་དབུས་སུ་པྃ་ལས་སྣ་ཚོགས་པདྨ་དང་། རྃ་ལས་ཉི་མའི་དཀྱིལ་འཁོར་གྱི་སྟེང་དུ་རང་གི་རྣམ་པར་ཤེས་པའི་ངོ་བོ་ཡི་གེ་པྃ་གསེར་གྱི་མདོག་ཅན། དེ་ལས་འོད་ཟེར་འཕྲོས། འཕགས་པ་མཆོད། སེམས་ཅན་གྱི་དོན་བྱས། ཚུར་འདུས་ཡོངས་སུ་གྱུར་པ་ལས་རང་ཉིད་རྗེ་བཙུན་རི་ཁྲོད་ལོ་མ་གྱོན་མ་སྐུའི་ལྷ་མོ་སྐུ་མདོག་གསེར་བཙ་ོམ་ལྟར་འབར་བ། ཞལ་གསུམ་ཕྱག་དྲུག་མ། རྩ་ཞལ་རྒྱས་པ་གསེར་གྱི་མདོག་ཅན། གཡས་ཞལ་དུང་ལྟར་དཀར་ཞིང་ཞི་བ། གཡོན་ཞལ་པདྨ་རཱ་ག་ལྟར་དམར་ཞིང་ཆགས་པའི་ཉམས་ཅན། ཞལ་རེ་རེ་ལའང་དམར་ལ་ཟླུམ་པའི་སྤྱན་གསུམ་གསུམ་དང་ལྡན་པ། དབུ་སྐྲ་དམར་སེར་གྱེན་དུ་བརྫེས་པ་ལ་བྲང་འགྲོ་དཀར་པོས་དཀྲིས་པ། ཕྱག་གཡས་ཀྱི་དང་པོས་རྡོ་རྗེ་རྩེ་ལྔ་པ་འཕྱར་ཞིང་། གཉིས་པས་དགྲ་སྟ་འདེབས་ཚུལ་མཛད་པ། གསུམ་པས་མདའ་གསོར་ཞིང་འཛིན་པ། གཡོན་གྱི་དང་པོས་རྡོ་རྗེའི་ཞགས་པ་དང་བཅས་པའི་སྡིགས་མཛུབ་ཐུགས་ཀར་མཛད་པ། གཉིས་པས་ཤིང་ལོ་གསར་པའི་སྦྲང་གཡབ་གཡོབ་པ། གསུམ་པས་གཞུ་བསྣམས་པ། ཞབས་གཡས་རྟིང་པས་འོག་ཕྱོགས་བརྟེན་ཅིང་པུས་མོ་གདན་དུ་བཙུགས་པ། གཡོན་པ་བཞེངས་སྟབས་སུ་བཞུགས་པ། དར་དཀར་པོའི་སྟོད་གཡོགས་དང་། ཤིང་ལོ་གསར་པའི་སྨད་གཡོགས་གྱོན་པ། བྲང་འགྲོ་དཀར་པོའི་ཕྲེང་བས་སེ་རལ་ཁ་བྱས་པ། དེའི་ཐུགས་ཀར་སྣ་ཚོགས་པདྨ་དང་ཉི་མའི་སྟེང་དུ་ཐུགས་ཀྱི་ལྷ་མོ་ནག་མོ། མགྲིན་པར་སྣ་ཚོགས་པདྨ་དང་ཉི་མའི་སྟེང་དུ་གསུང་གི་ལྷ་མོ་འདིའི་ལྷ་མོ་དམར་མ་ོགཡས་དང་། སྔོན་མོ་གཡོན་དུ་འགོད་པར་བཞེད་པའང་ཡོད་ཅིང་མདུན་བསྐྱེད་ལ་དེ་ལྟར་ངེས་པར་འཐད། དམར་མོ། གཉིས་ཀའང་ཞལ་གཅིག་ཕྱག་གཉིས་མ། དམར་ལ་ཟླུམ་པའི་སྤྱན་གསུམ་དང་ལྡན་པ། དབུ་སྐྲ་དམར་སེར་གྱེན་དུ་བརྫེས་པ་ལ་སྦྲུལ་གྱིས་དཀྲིས་པ། ཕྱག་གཡས་པས་རྡོ་རྗེ་རྩེ་ལྔ་པ་དང་། གཡོན་ཞགས་པ་དང་བཅས་པའི་སྡིགས་མཛུབ་ཐུགས་ཀར་མཛད་པ། ཞབས་གཡས་པའི་རྟིང་པས་འོག་ཕྱོགས་བརྟེན་ཅིང་པུས་མོ་གདན་ལ་བཙུགས་པ། གཡོན་བཞེངས་སྟབས་སུ་བཞུགས་པ། དར་དཀར་པོའི་སྟོད་གཡོགས་དང་། ཤིང་ལོ་གསར་པའི་སྨད་གཡོགས་ཅན། སྦྲུལ་དཀར་པོའི་སེ་རལ་ཁ་བྱས་པའོ། ། དེ་གསུམ་ཀའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། དེ་ལས་འོད་ཟེར་འཕྲོས་པས་རང་འདྲའི་ཡེ་ཤེས་པ་དཔག་ཏུ་མེད་པ་སྤྱན་དྲངས། མ་ལུས་སེམས་ཅན་ཀུན་གྱི་མགོན་གྱུར་ཅིག། སོགས་ཀྱི་རྗེས་སུ། ཨོཾ་པརྞྞ་ཤཱ་བ་རཱི་ས་པ་རི་ཝཱ་ར་ཨེ་ཧྱེ་ཧི་ཛཿཛཿཛཿཛཿཧཱུྃ་བྃ་ཧོཿདམ་ཚིག་པ་སོ་སོ་དང་གཉིས་སུ་མེད་པར་གྱུར། སླར་ཡང་ཐུགས་ཀའི་ཧཱུྃ་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་སྤྱན་དྲངས། ཁྱེད་རྣམས་ཀྱིས་བདག་ལ་མངོན་པར་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས། དེ་རྣམས་ཀྱིས། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏེ་ས་མ་ཡ་ཤྲི་ཡེ་ཧཱུྃ། ཞེས་གསུངས་ཤིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག། ཆུའི་ལྷག་མ་ཡར་ལུད་པ་ལས་རིགས་གསུམ་ཀ་ལ་མི་བསྐྱོད་པས་དབུར་བརྒྱན་ཅིང་། དབང་གི་ལྷ་རྣམས་ཀྱང་རང་ཉིད་ལ་ཐིམ་པར་གྱུར། དེ་ནས་མཆོད་པ་རྣམས་བསང་སྦྱང་བྱིན་རླབས་སྤྱི་ལྟར་བྱ། ཨོཾ་པརྞྞ་ཤཱ་བ་རཱི་ས་པ་རི་ཝ་ར་ཨརྑྷཾ་པྲ་ཏཱི་ཙྪ་སྭཱ་ཧཱ། ནས་ཤབྡའི་བར་གྱིས་བར་མཆོད། རྒྱལ་བ་ཀུན་གྱི་ཡེ་ཤེས་སྒྱུ་མ་ཡི། ། ཆོ་འཕྲུལ་རྣམ་པར་འཕྲུལ་ལས་ཤཱ་བ་རཱི། ། ལྷ་མོ་གང་གིས་བསྒྲུབས་པས་ནད་གདོན་བགེགས། ། ཀུན་ཏུ་ཞི་མཛད་མལ་ཕྱག་འཚལ་བསྟོད། ། ཅེས་པས་བསྟོད། རིགས་སོ་སོའི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་བྃ་ཡིག་རང་རང་གི་སྐུ་མདོག་དང་མཐུན་པའི་མཐར་སྔགས་ཕྲེང་གསུམ་པོ་སོ་སོས་བསྐོར་བ་ལས་རང་འདྲའི་སྤྲུལ་པ་བསམ་གྱིས་མི་ཁྱབ་པ་སྤྲོས་ཏེ་ནད་བདག་གི་ལྷ་མོ་ནད་དང་བཅས་པ་རྣམས་སྐུའི་འོད་ཟེར་གྱིས་བསྲེགས་ཤིང་ཞལ་དུ་གསོལ། ཕྱག་མཚན་གྱིས་ཐལ་བའི་རྡུལ་ཕྲན་བཞིན་དུ་བརླག། ཡང་སྐུ་ལས་འོད་ཟེར་འཕྲོས་ལྷག་མའང་བསྲེགས་ཐལ་པ་རླུང་གིས་གཏོར། སླར་སྔགས་ཕྲེང་ས་བོན་དང་བཅས་པ་ལས་འོད་ཟེར་འཕྲོས་པའི་རྩེ་ལས་བདུད་རྩིའི་རྒྱུན་བབས་པས། དྲི་མ་བག་ཆགས་ཙམ་ཡང་མེད་པར་གྱུར་པར་བསམས་ལ། ཨོཾ་པི་ཤ་ཙི་པརྞྞ་ཤཱ་བ་རཱི་སརྦ་ཛྭ་ར་པྲ་ཤ་མ་ན་ཡེ་སྭཱ་ཧཱ། ཞེས་སྐུའི་ལྷ་མོ་དང་། ཨོཾ་ཐིམ་ཐ་ར་ཏེ་ས་དུནྟེ་ཛྭ་ལ་སཾ་བྷཱ་རཾ་སྭཱ་ཧཱ། ཞེས་གསུང་གི་དང་། ཨོཾ་ཀུནྟེ་ཀུནླན་ལཾ་བྷྲཱུཾ་ཤལ་ཤལ་དུག་སོད་རྒྱུ་གཟེར་སོད་སྭཱ་ཧཱ། ཞེས་ཐུགས་ཀྱི་ལྷ་མོའི་སྔགས་ཏེ་ཇི་ལྟར་རིགས་པ་བཟླ། མཐིར་གཞན་ནས་འབྱུང་བའི་ལས་ཁ་ཚར་གྱི་སྔགས། ཨོཾ་ཧཱུྃ་བྷྱོཿཡག་བྷྱོཿའབྲས་གཟེར་བྷྱོཿའབྲུམ་གཟེར་བྷྱོཿསྙིང་གཟེར་བྷྱོཿལྷོག་གཟེར་བྷྱོཿརྒྱུ་གཟེར་བྷྱོཿམཱ་ར་ཡ་ཁ་ཐཾཿཞེས་དང་། ཡང་། ཨོཾ་ཚི་བརྟུལ་བརྟུལཿརྨུགས་ཤིག་ཤིགཿཧྲི་རཾ་ཙག་ཏྲི་སདཿརྦད་མ་ལ་ཡ་རྦདཿསརྦ་མ་ལ་ཡ་རྦདཿཧཱུྃ་ཕཊ་སྭཱ་ཧཱ། ཞེས་པའང་ཅུང་ཟད་རེ་བཟླས། ལས་ཐམས་ཅད་ཀྱི་བུམ་པར་ཁྲོ་བོ་བདུད་རྩི་འཁྱིལ་པ་གསལ་བའི་པ་སྤུའི་བུ་ག་ནས་རྡོ་རྗེ་བདུད་རྩིའི་རྡུལ་ཕྲ་རབ་དཔག་ཏུ་མེད་པ་བབས་པས་བུམ་པ་ཁེངས་པར་བསམ་ལ། ཨ་མྲྀ་ཏ་ཅི་ནུས་བཟླས་ལ། ལྷ་འོད་དུ་ཞུ་བ་ལས་བུམ་པའི་ཆུར་གྱུར་པར་བསམ། མདུན་གྱི་གཏོར་མ་བསང་སྦྱང་བདག་བསྐྱེད་ལྟར་ཡན་ལག་བཞི་རྫོགས་ཀྱིས་བསྐྱེད། མཆོད་པ་བསང་སྦྱང་བྱིན་རླབས་སྔར་ལྟར་འབུལ་ཞིང་། རྒྱལ་བ་ཀུན་གྱི་སོགས་ཀྱིས་བསྟོད། རིགས་སོ་སོའི་ཐུགས་ཀར་སྔགས་ཕྲེང་བཀོད་ལ་བཟླས་པ་ཅི་ནུས་ཀྱི་མཐར། གཏོར་མ། ཨ་མྲྀ་ཏས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་འོད་དུ་ཞུ་བ་ལས་བྱུང་བའི་གཏོར་མ་ཟག་པ་མེད་པ་བདུད་རྩིའི་རྒྱ་མཚོ་ཆེན་བོར་གྱུར། ཨ་ཀཱ་རོ་ལན་གསུམ་གྱིས་བརླབ། མདུན་བསྐྱེད་ཀྱི་ལྷ་མོ་རིགས་གསུམ་གྱི་ལྗགས་འོད་ཟེར་གྱི་སྦུ་གུས་གཏོར་མའི་བཅུད་དྲངས་ཏེ་གསོལ་བར་བསམས་ལ། ཨོཾ་པི་ཤཱ་ཙི་པརྞྞ་ཤཱ་བ་རཱི་ས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། གསུམ་གྱིས་དབུལ། མཆོད་བསྟོད་སྔར་བཞིན་དང་། རི་ཁྲོད་ལྷ་མོ་འཁོར་བཅས་རྣམས། མཆོད་སྦྱིན་གཏོར་མ་འདི་བཞེས་ལ། ། སོགས་ཀྱིས་ཕྲིན་ལས་བཅོལ། བཅོམ་ལྡན་འདས་མ་འཁོར་དང་བཅས་པས་བདག་གི་རྡོ་རྗེ་སློབ་མ་འདི་རྣམས་འཇུག་ཅིང་བྱིན་གྱིས་བརླབ་པར་མཛད་དུ་གསོལ། ཞེས་སློབ་མའི་དོན་དུ་གསོལ་བ་ལན་གསུམ་བཏབ་པས་རྗེས་སུ་གནང་བར་བསམ། གཉིས་པ་སློབ་མ་ལ་བྱ་བ་ནི། སློབ་མ་རྣམས་གྲལ་ལ་འཁོད་པར་ལས་ཀྱི་རྡོ་རྗེས་མེ་ཏོག་བཀྱེ་བསྡུ་དང་། སློབ་དཔོན་གྱིས་ལས་བུམ་ཐོགས་ཏེ། ཇི་ལྟར་བལྟམས་པ་སོགས་ཀྱི་མཐར། ཨ་མྲྀ་ཏ་བཟླས་པས་ཁྲུས་བྱ། སློབ་དཔོན་གྱི་ཐུགས་ཀ་ནས་ཁྲོ་བོ་བདུད་རྩི་འཁྱིལ་པའི་ཚོགས་དཔག་ཏུ་མེད་པ་སྤྲོས་ཏེ་ཁྱེད་རང་རྣམས་ལ་རྗེས་སུ་གནང་བ་ཟབ་མོ་སྒྲུབ་པ་ལ་བར་དུ་གཅོད་པའི་བགེགས་དང་ལོག་པར་འདྲེན་པ་ཐམས་ཅད་རྒྱངས་རིང་དུ་བསྐྲད་པའི་ཐུགས་མོས་མཛོད། ན་མོ། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི་བཀའ། ཆོས་ཀྱི། དགེ་འདུན། དེ་བཞིན་གཤེགས་པ་དང་། རྡོ་རྗེ་དང་། རིན་པོ་ཆེ་དང་། པདྨ་དང་། ལས་ཀྱི་རིགས་སུ་རབ་ཏུ་བཞུགས་པ་རྣམས་ཀྱི་བདེན་པ་དང་། སྙིང་པོ་དང་། སྔགས་དང་། ཕྱག་རྒྱ་དང་། ཏིང་ངེ་འཛིན་གྱི་བདེན་པ་དང་། གསང་སྔགས་དང་རིག་སྔགས་ཀྱི་བདག་པོ་ཁྲོ་བོ་དང་། ཁྲོ་མོ་རྣམས་ཀྱི་བདེན་པ་དང་། ཁྱད་པར་དུ་ཡང་དུས་གསུམ་རྒྱལ་བ་ཐམས་ཅད་ཀྱི་ཡེ་ཤེས་སྒྱུ་མའི་རྣམ་རོལ་བཅོམ་ལྡན་འདས་མ་རི་ཁྲོད་ལྷ་མོ་རིགས་གསུམ་གྱི་བདེན་པ་དང་། བདེན་པ་ཆེན་པོ་དེ་དག་གི་མཐུ་ལ་བརྟེན་ནས། དེང་འདིར་རྡོ་རྗེ་སློབ་མ་འདི་རྣམས་ལ་རྗེས་སུ་གནང་བ་ཟབ་མོ་སྒྲུབ་པ་ལ་བར་དུ་གཅོད་པའི་འབྱུང་པོ་གདོན་བགེགས་ཀྱི་རིགས་གང་ཡིན་པ་དེ་དག་ཐམས་ཅད་ས་ཡི་ཕྱོགས་འདིར་མ་གནས་པར་གཞན་དུ་སོང་ཞིག། གང་དག་མི་འགྲོ་ཞིང་འདུག་པ་དེ་དག་ཐམས་ཅད་ཁྲོ་བོའི་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བ་འདིས་མགོ་བོ་ཚལ་པ་བརྒྱར་འགས་པར་འགྱུར་ཏ་རེ། ཞེས་དང་། ཨ་མྲྀ་ཏའི་སྔགས་དང་། སུམྦྷ་ནི་སོགས་བརྗོད་ལ་ཡུངས་ཀར་གྱིས་བྲབ། གུ་གུལ་གྱིས་བདུག། རྗེས་གནང་ཟབ་མོ་ཞུ་བའི་ཡོན་དུ་དམིགས་ཏེ་མཎྜལ་ཞིག་ཕུལ་མཛོད། ཅེས་བརྡ་སྦྱར་ལ་མཎྜལ་འབུལ་དུ་གཞུག། འོ་མ་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཞེས་སོགས་ཀུན་སློང་གསལ་གདབ་པ་ཇི་ལྟར་རིགས་པའི་མཐར། དེ་ལ་འདིར་གང་གསན་པར་བྱ་བའི་ཆོས་ནི། བཅོམ་ལྡན་འདས་མ་རི་ཁྲོད་ལོ་མ་གྱོན་མའི་སྐོར་ཡིན། དེ་ལའང་བཀའ་སྲོལ་མི་འདྲ་བདུ་མ་ཞིག་ཡོད་པ་ལས། ད་ལམ་འདིར་སྐབས་སུ་བབ་པ་ནི། འཇམ་མགོན་བླ་མ་ཙོང་ཁ་པ་ཆེན་པོའི་རིང་ལུགས་འཛིན་པ་ཐམས་ཅད་ཀྱི་ནང་ནས་ཉི་མ་དང་ཟླ་བ་ལྟར་ཡོངས་སུ་གྲགས་པ་དཔལ་ལྡན་སྲད་རྒྱུད་པའི་ལུགས་ཀྱི་རི་ཁྲོད་ལྷ་མོ་རིགས་གསུམ་གྱི་རྗེས་གནང་ཟབ་མོ་འབུལ་བའི་སྐབས་སུ་བབ་པ་ཡིན་ཅིང་། དེ་ལའང་ལོ་རྒྱུས་ཅུང་ཟད་ཅིག་སྙན་དུ་གསོལ་བའི་དབང་དུ་བྱས་ན། རྒྱ་གར་གྱི་གྲུབ་ཆེན་ཞིག་གིས་འབྲི་འཚམས་ཀྱི་སྔགས་པ་ཞིག་ལ་གནང་། དེས་རང་གི་རིགས་རྒྱུད་ཁོ་ན་ལས་གཞན་དུ་མི་སྟེར་བའི་བཀའ་རྒྱ་བཏབ་ནས་རིམ་པར་བརྒྱུད་པ་ལས། ཕྱིས་པཎ་ཆེན་བསམ་འགྲུབ་རྒྱ་མཚོས་དེའི་སྔགས་པ་ཞིག་ལ་ང་ལ་སྟེར་དགོས་གསུངས་པས། ཁྱེད་ངེད་ཅག་གི་སྐྱབས་མགོན་ཡིན་པས་ཕུལ་དགོས་མོད་ཀྱང་། གཞན་ལ་མི་སྤེལ་བའི་དམ་བཅའ་བཞེས་དགོས་ཞུས་པས། ཁོ་བོས་འགྲོ་བ་ལ་ཕན་ཨེ་ཐོགས་བསམ་པ་ཡིན་གྱི། གཞན་ལ་སྤེལ་མི་རུང་ན་མི་དགོས་གསུངས་ནས་མ་བཞེས། སླད་ནས་རྒྱུད་ཆེན་སངས་རྒྱས་རྒྱ་མཚོ་དེའི་རིགས་རྒྱུད་དུ་འཁྲུངས་པས། དུས་ཕྱིས་རང་གི་ཁུ་བོ་སྔགས་བཙུན་ཞིག་ལ་སྟེར་དགོས་གསུངས་པས། ཁྱོད་ལ་སྟེར་ཀྱང་གཞན་ལ་མ་སྤེལ་གསུངས། ད་ེལ་དེ་རིང་ཁྱོད་ཀྱིས་སྩོལ་བའི་ཉིན་འདིར་སྦྱོར་བ་དང་འབྲི་བ་བྱེད་དགོས་གཞན་མི་བྱེད་ཅེས་གསུངས་ནས། རྒྱུད་ཆེན་དཀོན་མཆོག་རྒྱ་མཚོ་ལ་ཡོལ་བའི་ཕག་ཏུ་གསན་བཅུག་ནས་གནང་། དེས་རྒྱུད་ཆེན་དཀོན་མཆོག་ཡར་འཕེལ་སོགས་ཤིན་ཏུ་མང་པོ་ལ་སྒྲུབ་ཐབས་རྗེས་གནང་ལས་ཚོགས་དང་བཅས་པ་གནང་སྟེ་དར་རྒྱས་སུ་མཛད་པ་ནས། བདག་ཅག་གི་དཔལ་ལྡན་བླ་མ་དམ་པའི་བར་དུ་བརྒྱུད་པ་བར་མ་ཆད་པར་བྱོན་པའི་རྗེས་གནང་ཟབ་མོ་འབུལ་བ་ལ། སྔོན་འགྲོ་སློབ་དཔོན་གྱི་བྱ་བ་རྣམས་ལེགས་པར་གྲུབ་ཟིན་ནས། དངོས་གཞི་སློབ་མའི་ངོ་སྐལ་དུ་གྱུར་པ་ལ། ཐོག་མར་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ཀུན་མཁྱེན་ཡེ་ཤེས་སོགས་ལན་གསུམ། མདུན་གྱི་མཎྜལ་གྱི་དབུས་སུ་བླ་མ་དང་ཐ་མི་དད་པའི་བཅོམ་ལྡན་འདས་མ་རི་ཁྲོད་ལྷ་མོ་རིགས་གསུམ་ལ་སྐྱབས་གནས་དཀོན་མཆོག་རྒྱ་མཚོས་བསྐོར་པ་མངོན་སུམ་ལྟ་བུར་བཞུགས་པའི་སྤྱན་སྔར་རྒྱུན་བཤགས་སྔོན་དུ་འགྲོ་བ་ཅན་གྱི་བྱང་ཆུབ་སེམས་དཔའི་སྡོམ་པ་འཛིན་སྙམ་པས་འདིའི་རྗེས་ཟློས་ལན་གསུམ་མཛོད། དཀོན་མཆོག་གསུམ་ལ་བདག་སྐྱབས་སོགས་ནས། སངས་རྒྱས་བྱང་ཆུབ་ཡིད་ཀྱིས་གཟུང་། ། བར་ལན་གསུམ། དེ་ནས་རྗེས་གནང་གི་གཞི་འགོད་པ་ཡིན་པས་ཐུགས་དམིགས་འདི་བཞིན་དུ་མཛོད། ཨམྲྀ་ཏས་བསང་། སྭ་བྷཱ་ཝས་སྦྱང་། སློབ་མ་རྣམས་ཀྱི་ཕུང་པོ་ཁམས་དང་སྐྱེ་མཆེད་ཐམས་ཅད་མི་དམིགས་ཏེ་སྟོང་པར་གྱུར། སྟོང་པའི་ངང་ལས་སློབ་མ་རྣམས་གང་དུ་གནས་པའི་ས་ཕྱོགས་རིན་པོ་ཆེ་སྣ་ཚོགས་ཀྱི་རི་བོ་དང་། ཞེས་པ་ནས། ཐུགས་ཀར་ཧཱུྃ་སྔོན་པོ་ཞེས་པའི་བར་སྒྲུབ་ཐབས་བཞིན་ལ། རང་ཉིད་ཅེས་པའི་ཚིག་རྣམས་དོར། སློབ་དཔོན་དང་མདུན་བསྐྱེད་ཀྱི་ཐུགས་ཀ་ནས་འོད་ཟེར་འཕྲོས། རང་བཞིན་གྱི་གནས་ནས་རི་ཁྲོད་མ་རིགས་གསུམ་གྱི་སྐུ་ཆེ་ཆུང་དཔག་ཏུ་མེད་པ་གནམ་ས་བར་སྣང་གི་ཁྱོན་ཐམས་ཅད་ཁེངས་པ་ཙམ་དུ་སྤྱན་དྲངས་ཏེ། སློབ་མ་རྣམས་ཀྱི་ལུས་ལ་ཐིམ་པས་དབྱེར་མེད་དུ་གྱུར་པའི་མོས་པ་མཛོད། སྔགས་གསུམ་པོའི་མཐར། ཨཱ་བེ་ཤ་ཡ་ཨ་ཨཱཿཞེས་བཏགས་པ་མང་དུ་བརྗོད། དེ་ནས་སློབ་དཔོན་ང་ཉིད་ཀྱང་ཐ་མལ་གྱི་སློབ་དཔོན་འདི་ལྟ་བུ་མ་ཡིན་པར་བཅོམ་ལྡན་འདས་མ་རི་ཁྲོད་ལོ་མ་གྱོན་མ་སྐུ་མདོག་གསེར་བཙོ་མ་ལྟར་འབར་བ་ཞེས་སོགས་ནས་སྦྲུལ་དཀར་པོས་སེ་རལ་ཁར་བྱས་པས་མཚན་པ་དང་། མདུན་གྱི་གཏོར་མ་འདི་ཉིད་ཀྱང་བསྒྲུབས་ཟིན་པ་ལྟར་བཅོམ་ལྡན་འདས་མ་རི་ཁྲོད་ལོ་མ་གྱོན་མ་སོགས་ནས། སེ་རལ་ཁ་བྱས་པས་མཚན་པར་གསལ་བཏབ་ནས། རྗེས་སུ་གནང་བ་དངོས་ལ་གསུམ་ཡོད་པ་ལས། ཐོག་མར་སྐུའི་རྗེས་གནང་གི་སླད་དུ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། དུས་གསུམ་སངས་རྒྱས་ཐམས་ཅད་ཀྱི། ། སྐུ་གསུམ་ཡེ་ཤེས་